# data[].attributes.body
Grete er 84 år. For ca. 6 år siden blev Grete ramt af en blodprop i hjernen, hvilket resulterede i en halvsidelammelse i venstre side. Derudover fik Grete i forbindelse med blodproppen også udpræget afasi. Grete kan kun sige ja og nej og ikke nødvendigvis i en logisk rækkefølge. Ud fra Gretes sygdomsbillede blev det vurderet, at hun har fået en Vasculær demens og blev derfor efterfølgende visiteret til plejehjem.

DEMENSBILLEDET

Personligheden

Grete er klar i hovedet, dog er hendes hukommelse udfordret. Som person har Grete altid været meget udadvendt, hun elsker en god fest. Hun elsker derfor at få et godt glas rødvin samt en øl og snaps ved særlige lejligheder. Grethe elsker også at lytte til god musik. Som person er Grete også meget omsorgsfuld. Hun har bl.a. arbejdet frivilligt med flere projekter siden hun gik på pension, herunder har hun bl.a. strikket huer til for tidligt fødte babyer.

Livshistorien

Grethe var barn under krigen, boede i København og har derfor oplevet at måtte undvære. Grete har altid været meget udadvendt. Grete har været godt gift, hendes mand, Vagn, er dog død for en del år siden efter kort tids sygdom. Hun og hendes mand havde en fælles musisk passion for at spille på lirekasser.

Hun har altid gået hjemme og passet sine 2 børn og en dejlig have, som hun var meget glad for. Derudover gav hun og klavertimer privat for at tjene lidt ekstra.

Da Grete mistede sin mand, blev hun ramt af en meget stor sorg, som resulterede i et lidt for stort alkoholmisbrug, som udviklede sig i sådan en grad, at hun ikke helt var til stede som mor/mormor.

Grete har i dag kontakt til sin datter, som hun dog har et noget anstrengt forhold til. Dette skyldes som nævnt Gretes alkoholmisbrug samt hendes fravær under børnebørnenes opvækst. Datteren besøger hende af og til, men er der ikke ret længe ad gangen, da besøgene ofte ender i uenigheder. Grethe har også 2 børnebørn, som kommer sjældent og kun i kort tid ad gangen, da de ikke helt ved, hvad de skal tale med deres mormor om, når hun ikke kan svare dem.

Helbredet

Grethe har som sagt parese i hele venstre side. Hun kan dog stadig bevæge den syge arm lidt. Derudover fik Grete i forbindelse med blodproppen også afasi, dvs. hun nu kun kan sige ja og nej. Grete har i sine velmagtsdage røget meget, hvorfor hun har udviklet KOL og derved er i risiko for lungebetændelse og delir.

Neuropatologien

Grete har vasculær demens. Vaskulær demens skyldes forstyrrelser i hjernens blodforsyning eller blodkar – også kaldet det cerebrovaskulære system. Betegnelsen vaskulær demens henviser til et bredt spektrum af sygdomstilstande med det fællestræk, at der er tale om vaskulære læsioner i hjernen ledsaget af demens.

Socialpsykologien

Grete sidder i kørestol og skal have hjælp til det meste. Dvs. vask for neden i sengen, bleskift x 4 dagligt, tøj af og på, hjælp til udskæring af mad.

Grete er mest tryg, når det er det faste personale, der tager sig af hende. Hun kan være direkte afvisende og ubehagelig, hvis der kommer en hjælper, hun ikke kender, ind og vil hjælpe hende.

Grete er en bestemt dame, der ved hvad hun vil og hvor hendes ting skal være. Hun bliver meget vred, hvis ikke vi med det samme forstår, hvad det er hun vil have eller mener.

Til gengæld er hun også utrolig kærlig, når hun imødekommes i sine behov.

Når personalet møder ind om eftermiddagen, vil Grete gerne ind i fællesstuen, hvor hun får et glas rødvin og sidder og lytter til det, vi fortæller. Når vi smører mad, elsker Grete at være med på den måde, at vi giver hende små smagsprøver, når vi laver lidt ekstra lækkert. Grete elsker, når hun kan sætte sig til et veldækket og hyggeligt bord om aftenen.

Gretes passion for hendes have har udviklet sig til, at hun nu får leveret en dejlig buket blomster en gang om ugen, som personalet omhyggeligt passer og plejer.